ET Euroopa Liidu Teataja L 105/7

KOMISJONI OTSUS,

14. aprill 2008,

milles käsitletakse ajutisi kaitsemeetmeid seoses klassikalise sigade katkuga Slovakkias

(teatavaks tehtud numbri K(2008) 1525 all)

(EMPs kohaldatav tekst)

(2008/303/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1990. aasta direktiivi 90/425/EMÜ (milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle), (1) eriti selle artikli 10 lõiget 3,

ning arvestades järgmist:

(1) Slovakkias esines sigade katku puhang.

(2) Elussigade ja teatavate sigadest saadud toodetega kauplemist silmas pidades võib kõnealune puhang ohustada teiste liikmesriikide karju.

(3) Slovakkia on võtnud meetmeid nõukogu direktiivi 2001/89/EÜ (ühenduse meetmete kohta sigade klassikalise katku tõrjeks) (2) raames.

(4) Loomatervishoiunõuded ja elussigadega kauplemise sertifitseerimisnõuded on sätestatud nõukogu 26. juuni 1964. aasta direktiivis 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta. (3)

(5) Loomatervishoiunõuded ja seaspermaga kauplemise sertifitseerimisnõuded on sätestatud nõukogu 26. juuni 1990. aasta direktiivis 90/429/EMÜ, millega sätestatakse kodusigade sperma ühendusesisese kaubanduse ja impordi korral kohaldatavad loomatervishoiu nõuded. (4)

(6) Loomatervishoiunõuded ja sigade munarakkude ja embrüotega kauplemise sertifitseerimisnõuded on sätestatud komisjoni 9. novembri 1995. aasta otsuses 95/483/EÜ, milles määratakse kindlaks ühendusesisesel sigade munarakkude ja embrüotega kauplemisel kasutatavate veterinaarsertifikaatide näidis. (5)

(7) Kuni toiduahela ja loomatervishoiu alalise komitee järgmise koosolekuni ja koostöös asjaomase liikmesriigiga on asjakohane kehtestada ajutised kaitsemeetmed.

(8) Käesoleva otsuse vaatab läbi toiduahela ja loomatervishoiu alaline komitee,

ON VASTU VÕTNUD KÄESOLEVA OTSUSE:

Artikkel 1

1. Ilma et see piiraks nõukogu direktiivis 2001/89/EÜ, eelkõige selle artiklites 9, 10 ja 11 sätestatud meetmeid, tagab Slovakkia, et:

a) sigu ei transpordita seakasvatusettevõtetest ega seakasvatusettevõtetesse, mis asuvad lisas kirjeldatud alal;

b) tapasigade transport ettevõtetest, mis asuvad lisas kirjeldatud alast väljaspool, tapamajadesse, mis asuvad osutatud aladel, ning sigade transiit läbi kõnealuste alade on lubatud ainult suurematel maanteedel või raudteel ning vastavalt pädevate asutuste üksikasjalikele juhenditele, et ennetada kõnealuste sigade otseseid või kaudseid kokkupuuteid teiste sigadega.

2. Erandina lõigu 1 punktist a võivad pädevad asutused lubada sigade transporti otse tapamajja, mis asub lisas kirjeldatud alal või erandjuhul koheseks tapmiseks selleks määratud tapamajadesse, mis asuvad väljaspool kõnealust ala Slovakkias.

Artikkel 2

1. Slovakkia tagab, et sigu, välja arvatud koheseks tapmiseks tapamajja saadetud sead, ei lähetata teistesse liikmesriikidesse ja kolmandatesse riikidesse, välja arvatud juhul, kui sead:

a) on pärit ettevõttest, mis asub väljaspool lisas kirjeldatud alasid; ja

b) on asunud päritoluettevõttes vähemalt 30 päeva enne pealelaadimist või alates sünnist, kui sead on nooremad kui 30 päeva; ja

c) on pärit ettevõttest, kuhu ei ole toodud sigu vahetult kõnealuste sigade lähetamisele eelnenud 30 päeva jooksul.

2. Slovakkia pädev veterinaarasutus tagab, et sihtliikmesriigi ja mis tahes transiidiliikmesriigi kesk- ja kohalikku veterinaarasutust on teavitatud sigade lähetamisest vähemalt kolm päeva enne lähetamist.

Artikkel 3

1. Slovakkia tagab, et teistesse liikmesriikidesse ja kolmandatesse riikidesse ei lähetata seasperma partiisid, kui sperma ei pärine kultidelt, keda hoitakse nõukogu direktiivi 90/429/EMÜ artikli 3 punktis a märgitud kogumiskeskuses, mis asub väljaspool lisas loetletud alasid.

2. Slovakkia tagab, et teistesse liikmesriikidesse ja kolmandatesse riikidesse ei lähetata sigade munarakkude ja embrüote partiisid, kui need munarakud ja embrüod ei ole pärit sigadelt, keda hoitakse ettevõttes, mis asub väljaspool lisas kirjeldatud alasid.

Artikkel 4

Slovakkia tagab, et:

a) nõukogu direktiivis 64/432/EMÜ sätestatud veterinaarsertifikaati, mis on kaasas Slovakkiast lähetatud sigadega, täiendatakse järgmiselt: „Loomad vastavalt komisjoni 14. aprill 2008 otsusele 2008/303/EÜ, milles käsitletakse ajutisi kaitsemeetmeid seoses klassikalise sigade katkuga Slovakkias.”;

b) nõukogu direktiivis 90/429/EMÜ sätestatud veterinaarsertifikaati, mis on kaasas Slovakkiast lähetatud kuldispermaga, täiendatakse järgmiselt: „Sperma vastavalt komisjoni 14. aprill 2008 otsusele 2008/303/EÜ, milles käsitletakse ajutisi kaitsemeetmeid seoses klassikalise sigade katkuga Slovakkias.”;

c) nõukogu direktiivis 95/483/EÜ sätestatud veterinaarsertifikaati, mis on kaasas Slovakkiast lähetatud sigade munarakkude ja embrüotega, täiendatakse järgmiselt: „Munarakud/embrüod (mittevajalik maha tõmmata) vastavalt komisjoni 14. aprill 2008 otsusele 2008/303/EÜ, milles käsitletakse ajutisi kaitsemeetmeid seoses klassikalise sigade katkuga Slovakkias.”.

Artikkel 5

Slovakkia tagab, et sõidukid, mida on kasutatud sigade transpordiks või mis on viibinud ettevõttes, kus peetakse sigu, puhastatakse ja desinfitseeritakse pärast iga vedu ja vedaja esitab pädevale veterinaarasutusele tõendusmaterjali kõnealuse desinfitseerimise kohta.

Artikkel 6

Liikmesriigid muudavad kaubanduse suhtes kohaldatavaid meetmeid, et viia need vastavusse käesoleva otsusega, ning avalikustavad võetud meetmed kohe. Nad teatavad sellest viivitamata komisjonile.

Artikkel 7

Käesolev otsus on adresseeritud liikmesriikidele.

Brüssel, 14. aprill 2008 Komisjoni nimel komisjoni liige Androulla VASSILIOU

(1) EÜT L 224, 18.8.1990, lk 29. Direktiivi on viimati muudetud Euroopa Parlamendi ja nõukogu direktiiviga 2002/33/EÜ (EÜT L 315, 19.11.2002, lk 14).

(2) EÜT L 316, 1.12.2001, lk 5. Direktiivi on viimati muudetud otsusega 2007/729/EÜ (ELT L 294, 13.11.2007, lk 26).

(3) EÜT 121, 29.7.1964, lk 1977/64. Direktiivi on viimati muudetud otsusega 2007/729/EÜ (ELT L 294, 13.11.2007, lk 26).

(4) EÜT L 224, 18.8.1990, lk 62. Direktiivi on viimati muudetud nõukogu määrusega (EÜ) nr 806/2003 (ELT L 122, 16.5.2003, lk 1).

(5) EÜT L 275, 18.11.1995, lk 30.